吐瓦魯

吐瓦魯，或譯圖瓦盧，大洋洲島國也，處玻利尼西亞，都富納富提。其地東接托克勞，西鄰所羅門，吉里巴斯、斐濟分據南北，而橫貫更日線之西。境內環礁錯落，凡九島，方可十許里。歲在壬寅，計口一萬六百餘。論廣袤、戶口，皆居萬國之末。地狹且瘠，糧用多仰外給，或取給於漁採。國之歲入，恃鬻漁權、僑民寄金、列邦輸助。地勢卑阨，每苦氣候漸暖、海潮日侵之患。 沿革 其先曰玻里尼西亞人，汎海而至。習於水性，善操雙體之舟，周遊列島。初自薩摩亞、湯加徙此，後轉徙美拉尼西亞、密克羅尼西亞。 明隆慶二年，西班牙人門達尼亞始探得其地。清嘉慶二十四年，西人名之埃利斯島，後統稱埃利斯群島。光緒末，英國收為保護領，隸西太平洋領地。西曆一九一六年，併入吉爾伯特群島。一九七四年，兩群島議分治，英廷準之。一九七八年，圖瓦盧始建國，入英聯邦，行立憲之制，奉英王查理三世為共主。二〇〇〇年，入聯合國。 國政 其國隸英聯邦，奉英王為元首，而政歸內閣。總督代行君權，由總理薦之，今充斯職者，托菲加·法拉尼也。國有憲典，法權至上，主權在民，嚴保庶黎自由。議會不分上下院，設席十有五，皆由公舉，四載一易，議長由眾議員互推。政體行內閣制，總理亦由議員互選，總督命之。內閣設六部，總理簡任部長，而仰責於議會。另設總檢察長一人，為律政之顧問。境內無黨派，議員自結政團，今當政者八人，在野者七人。 司法院分高等、地方及島嶼三等，理軍民刑獄。不服判者，得訴至首邑高等法院。高等法院設大法官一人，總理全境訟獄，為國內終審。若猶不服，則上訴於斐濟上訴法院；其極則控於英國樞密院司法委員會，以為定讞。 地理 其國地處炎方，屬熱帶海洋之候，盛暑可達攝氏四十度，寒冬則二十二度，常歲率在二十六至三十二度間。歲降霪雨三千五百公釐，冬春之交尤甚。國立九島，皆環礁也，故國旗繪九星以識之。境起南緯五度，迄於十度，橫跨東經百七十餘度。海域廣袤，方千七百餘里，而富納富提居乎其中。島多砥平，無山川之勝，地出海面不過四公尺。年深日久，潮汐侵齧，蹙國百里，執政深以為憂。 地既阨狹，不宜播穀，井泉褊乏，飲水全賴天澤，生計甚艱。 疆理 凡九島礁，六為環礁，三為孤島，方十里。都富納富提，中樞駐於豐阿法萊島瓦伊阿庫村，聚民四千九百餘，其地僅方四里而已。 郵傳 其國車馬遵左而行。陸路以機車、汽車為主，亦有客車。地僻區狹，無深水良港，水空交接，極為不便。唯有一局促之場，僅容五十座之輕機起降。斐濟每週有飛機五度抵境，實萬國中航路最罕之邦也。 海運，則賴澳洲助建之深水泊岸，可容中小型貨舶裝卸二十呎貨櫃。有澳洲貨輪「南方莫阿納號」，每月一至。島間往來，昔賴官輪「尼旺加二號」，今代以「尼旺加三號」及「馬努佛勞號」，理人貨轉輸。除首邑外，諸島多無埠頭，大舶僅能泊於近海，賴小艇接駁登岸。 島內計程車者凡七家，賃機車者凡十家。官營大客車二乘，自卯至戌，南北往復，招之即停。費率成人五十分，小兒二十分。首邑通八島有官舶，然南境荒僻，無定班可循。諸島依南、中、北三路通航，半月或一月一返，視節候而定。